1. ปัจจัยความเสี่ยง

คณะกรรมการบริษัทฯ ตระหนักดีว่าการดำเนินธุรกิจให้เติบโตอย่างมั่นคงและยั่งยืน บริษัทฯ
ต้องเผชิญกับปัจจัยความเสี่ยงในด้านต่างๆ เนื่องจากการแข่งขันทางธุรกิจ
ตลอดจนความผันผวนทางเศรษฐกิจทั้งในประเทศและต่างประเทศ ดังนั้น
เพื่อให้การบริหารความเสี่ยงของบริษัทฯ เป็นไปอย่างมีระบบตามมาตรฐานในระดับสากล
และสามารถตอบสนองวิสัยทัศน์ และพันธกิจ ของบริษัทฯ ที่กำหนดไว้
ภายใต้การบริหารตามหลักการกำกับดูแลกิจการที่ดี คณะกรรมการบริษัทฯ
ได้กำหนดปรัชญาและนโยบายบริหารความเสี่ยงไว้ดังนี้

ปรัชญาการบริหารความเสี่ยง

“บริษัทฯ มีความเชื่อมั่นและตระหนักในความสำคัญของการบริหารและการควบคุมความเสี่ยงที่มี
ประสิทธิภาพในอันที่จะทำให้บริษัทฯ สามารถดำเนินธุรกิจอย่างมั่นคงและต่อเนื่อง
มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทฯ มากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ”

นโยบายการบริหารความเสี่ยง

1. ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก
และความรับผิดชอบร่วมกันในเรื่องความเสี่ยง การควบคุม และผลกระทบของความเสี่ยงต่อบริษัทฯ
ในกระบวนการบริหารและปฏิบัติงานทั่วทั้งบริษัทฯ

2. ให้มีกระบวนการ แนวทาง
และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัทฯ

3. ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ และเชิงปริมาณ
เช่น ผลขาดทุน การลดลงของรายได้ การเพิ่มขึ้นของค่าใช้จ่าย
โดยพิจารณาจากโอกาสที่อาจเกิดขึ้นและผลกระทบ

4. ให้มีการกำหนดเพดานความเสี่ยง (Risk Limit)
เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯ สามารถยอมรับได้
รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5. ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
อันเป็นการควบคุมความเสี่ยงจากการดำเนินงาน

คณะกรรมการฯ ได้แต่งตั้ง “คณะกรรมการบริหารความเสี่ยง” ประกอบด้วย กรรมการจำนวน 3
คน มีภารกิจในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพและทั่วถึงทั้งองค์กร

นอกจากนี้บริษัทฯ ได้จัดตั้ง “คณะทำงานบริหารความเสี่ยง” ซึ่งประกอบด้วย ผู้บริหารของบริษัทฯ
มีหน้าที่ในการวิเคราะห์ประเมินปัจจัยความเสี่ยง
ดำเนินการบริหารจัดการความเสี่ยงให้เป็นไปตามนโยบายที่คณะกรรมการบริหารความเสี่ยง
ได้ให้ความเห็นชอบ
และจัดทำรายงานการบริหารความเสี่ยงเสนอต่อคณะกรรมการบริหารความเสี่ยงเป็นรายไตรมาส

ในปี 2552 คณะกรรมการบริหารความเสี่ยงได้พิจารณาปัจจัยต่างๆ
ทั้งภายในและภายนอกที่จะมีผลกระทบต่อการบรรลุเป้าหมายของบริษัทฯ
และเห็นชอบให้กำหนดการบริหารความเสี่ยงตามเป้าหมายหลักของบริษัทฯ เป็น 3 ด้าน ดังนี้

1.  ความเสี่ยงด้านการลงทุน หมายถึง
    ความเสี่ยงที่ไม่สามารถลงทุนในโครงการตามเป้าหมายได้ตามกำหนด
    และผลตอบแทนไม่เป็นไปตามเกณฑ์ที่บริษัทฯ ยอมรับได้ เป็นต้น

2.  ความเสี่ยงด้านการเงิน หมายถึง ความเสี่ยงที่เกิดจากการขาดสภาพคล่อง ความเพียงพอ
    และทันกาลของเงินทุนที่จะใช้ในการลงทุนตามแผนงานและความจำเป็นของบริษัทฯ

3.  ความเสี่ยงด้านการบริหารงาน หมายถึง ความเสี่ยงที่เกิดจากความผิดพลาดในการบริหารงาน
    กระบวนการปฏิบัติงาน และบุคลากร รวมถึงความเสี่ยงที่เกิดจากเหตุการณ์หรือปัจจัยภายนอก

ความเสี่ยงด้านการลงทุน

บริษัทฯ มีนโยบายที่จะลงทุนในธุรกิจผลิตไฟฟ้าและธุรกิจที่เกี่ยวเนื่องทั้งในประเทศและต่างประเทศ
โดยคำนึงถึงผลตอบแทนต่อผู้ถือหุ้น พนักงานและสังคม ทั้งนี้บริษัทฯ
ได้พิจารณาปัจจัยเสี่ยงและความเสี่ยงที่สำคัญ และมีผลกระทบต่อการลงทุนของบริษัทฯ ดังนี้

ปัจจัยเสี่ยงทางเศรษฐกิจและนโยบายของรัฐบาล

ความต้องการใช้ไฟฟ้าในอนาคตขึ้นอยู่กับอัตราการเจริญเติบโตทางเศรษฐกิจภายในประเทศเป็นหลัก
และในปี 2552 มีการผันผวนทางเศรษฐกิจทั่วโลก
ส่งผลให้ความต้องการใช้ไฟฟ้าในประเทศมีแนวโน้มลดลง หรือเพิ่มขึ้นในอัตราที่ลดลง
และกระทรวงพลังงานมีแนวโน้มที่จะปรับลดการรับซื้อไฟฟ้าเข้าระบบจากผู้ผลิตไฟฟ้าเอกชนรายใหญ่ลง
ซึ่งปัจจัยดังกล่าวมีผลกระทบสูง และบริษัทฯไม่สามารถควบคุมได้
นอกจากนี้ตามนโยบายของรัฐบาลที่เปิดเผยในแผนพัฒนากำลังผลิตไฟฟ้าของประเทศไทย พ.ศ.
2551 – 2554 (PDP 2007: ฉบับปรับปรุงครั้งที่ 2) ระบุว่าในปี 2559
จึงจะมีการรับซื้อไฟฟ้าจากโรงไฟฟ้าแห่งใหม่ขนาด 800 เมกะวัตต์ ในภาคใต้
จึงคาดการณ์ว่ารัฐบาลจะยังไม่กำหนดให้เปิดประมูลรับซื้อไฟฟ้าจากผู้ผลิตไฟฟ้ารายใหญ่ในระยะเวลาอันใกล้
ปัจจัยดังกล่าวมีผลกระทบต่อเป้าหมายการลงทุนของบริษัทฯ ซึ่งคณะกรรมการฯ
และฝ่ายบริหารได้พิจารณาโอกาสการลงทุนในโครงการผู้ผลิตไฟฟ้ารายเล็ก
โครงการผู้ผลิตไฟฟ้ารายเล็กมาก และโครงการผลิตไฟฟ้าจากพลังงานหมุนเวียน (Renewable
Energy) ที่ได้รับการสนับสนุนและส่งเสริมจากนโยบายภาครัฐเป็นอย่างมาก
และรวมถึงการพิจารณาโอกาสในการลงทุนในต่างประเทศ
และการขยายการลงทุนไปยังธุรกิจเกี่ยวเนื่องอื่นๆ
ตลอดจนได้มีการกำกับดูแลให้มีการบริหารความเสี่ยงในด้านการลงทุนโดยการติดตามปัจจัยด้านเศรษฐกิจและนโยบายของรัฐบาลอย่างใกล้ชิดเพื่อจะได้ปรับแผนกลยุทธ์และแผนการดำเนินงานของ
บริษัทฯ ให้เท่าทันสถานการณ์อย่างเหมาะสม

ปัจจัยเสี่ยงด้านการคัดเลือกโครงการ

ในการลงทุนโครงการต่างๆ การคัดเลือกโครงการที่เหมาะสมเป็นปัจจัยเสี่ยงสำคัญอย่างมาก
ที่จะทำให้การก่อสร้างโครงการสำเร็จตามแผนงาน
สามารถเริ่มการผลิตเชิงพาณิชย์ได้ตามกำหนดเวลาและภายใต้วงเงินลงทุนที่กำหนด
และให้ผลตอบแทนโครงการที่ดีเป็นไปตามเป้าหมายทั้งในเชิงปริมาณและกำหนดเวลา

คณะกรรมการฯ ได้จัดตั้ง “คณะทำงานกลั่นกรองการลงทุน”
และได้กำหนดนโยบายการลงทุนไว้เป็นลายลักษณ์อักษรเพื่อใช้เป็นแนวทางในการคัดเลือกโครงการลงทุน
ปัจจัยสำคัญที่กำหนดให้ใช้ในการพิจารณา ประกอบด้วย ที่ตั้ง แหล่งเชื้อเพลิง
ระบบสาธารณูปโภคต่างๆ ชุมชนและสิ่งแวดล้อม ราคาเครื่องจักรอุปกรณ์ ค่าก่อสร้าง
และระยะเวลาที่ใช้ในการดำเนินการ เป็นต้น บริษัทฯ
ได้กำหนดเกณฑ์ในการพิจารณาความเหมาะสมของโครงการโดยคำนึงถึงข้อกำหนดที่เกี่ยวข้องทุกด้าน
และที่สำคัญคือผลตอบแทนโครงการจะต้องเป็นไปตามเกณฑ์ที่บริษัทฯ ยอมรับได้
นอกจากนี้ในโครงการลงทุนในต่างประเทศ คณะกรรมการฯ
ให้ความสำคัญกับการพิจารณาปัจจัยเสี่ยงที่สำคัญ ได้แก่ สภาวะทางเศรษฐกิจ สังคม การเมือง
ข้อกฎหมายที่เกี่ยวข้อง อัตราดอกเบี้ย อัตราแลกเปลี่ยนเงินตราต่างประเทศ ระบบภาษี แรงงาน
เป็นต้น รวมทั้งได้จ้างผู้เชี่ยวชาญเป็นที่ปรึกษาทางด้านเทคนิค ด้านกฎหมาย และด้านการเงิน
เพื่อร่วมวิเคราะห์และให้ความเห็นในการพิจารณาโครงการอย่างละเอียดรอบด้าน
รวมทั้งได้แต่งตั้งผู้แทนของบริษัทฯ เข้าไปมีส่วนร่วมในการบริหารโครงการที่บริษัทฯ เข้าลงทุน
ทั้งในระดับนโยบาย (กรรมการ) และระดับบริหาร (ผู้บริหาร)
เพื่อติดตามและรายงานความก้าวหน้าของโครงการอย่างสม่ำเสมอเพื่อให้เป็นไปตามเป้าหมายของการลงทุน

ปัจจัยเสี่ยงด้านหาผู้ร่วมทุนและนโยบายร่วมทุน

คณะกรรมการฯ และฝ่ายบริหารให้ความสำคัญกับการคัดเลือกผู้ร่วมลงทุน (Strategic Partner)
ในแต่ละโครงการเพื่อป้องกันมิให้เกิดความขัดแย้งในการบริหารงานและส่งผลกระทบถึงผลการดำเนินงานของโครงการ
โดยจะพิจารณาปัจจัยเสี่ยงด้านการเงิน ผลประโยชน์ทับซ้อน
และนโยบายของผู้ร่วมทุนที่สอดคล้องกับนโยบายและกลยุทธ์การลงทุนของบริษัทฯ
และจัดให้มีข้อตกลงกำหนดบทบาทหน้าที่ของผู้ร่วมทุนในทุกโครงการไว้อย่างชัดเจน
และได้ดูแลให้มีการพิจารณารายละเอียดต่างๆ
ที่กำหนดในสัญญาและข้อตกลงกับคู่ค้าอย่างละเอียดรอบด้าน
โดยมีความเห็นของผู้เชี่ยวชาญประกอบในกรณีจำเป็น
ซึ่งจะช่วยลดความเสี่ยงในการจัดทำสัญญาและข้อตกลงกับคู่ค้าด้วย

ปัจจัยเสี่ยงด้านการบริหารโครงการ

คณะกรรมการฯ
และฝ่ายบริหารให้ความสำคัญกับปัจจัยเสี่ยงในการบริหารโครงการโดยเฉพาะด้านผลกระทบต่อสิ่งแวดล้อมและชุมชน
และให้ความสำคัญกับการกำกับดูแลและติดตามให้มีการปฏิบัติตามมาตรการต่างๆ
ตามที่กฎหมายด้านสิ่งแวดล้อมกำหนด
เพื่อควบคุมมิให้การดำเนินโครงการก่อให้เกิดผลกระทบต่อสิ่งแวดล้อมและชุมชน
และบริหารจัดการให้เป็นไปตามมาตรฐานที่ยอมรับกันโดยทั่วไป ทั้งนี้
ได้กำหนดนโยบายเกี่ยวกับสังคมและสิ่งแวดล้อมไว้เป็นแนวทางในการบริหารและดำเนินงาน
รวมทั้งมีการติดตามรายงานการดำเนินการตามนโยบายดังกล่าวซึ่งสามารถช่วยลดความเสี่ยงในเรื่องการยอมรับของชุมชนได้ทางหนึ่งด้วย

คณะกรรมการฯ และฝ่ายบริหารได้ร่วมกันพิจารณาแต่งตั้งผู้แทนของบริษัทฯ
เข้าร่วมในคณะกรรมการบริษัท และคณะกรรมการบริหาร ในโครงการที่บริษัทฯ เข้าลงทุน
เพื่อมีส่วนร่วมในการกำหนดนโยบายและทิศทางการพัฒนาโครงการ
รวมถึงการติดตามผลการดำเนินงานของโครงการ รายงานต่อคณะกรรมการฯ อย่างสม่ำเสมอ
และได้กำหนดให้มีหน่วยงานระดับฝ่าย ได้แก่ “ฝ่ายบริหารงานก่อสร้าง”
รับผิดชอบการติดตามการบริหารสัญญาต่างๆ ที่เกี่ยวข้อง เช่น ด้านจัดหา ด้านคุณภาพของงาน
ด้านต้นทุนโครงการ เป็นต้น
เพื่อลดความเสี่ยงและผลกระทบที่อาจเกิดขึ้นจากความล่าช้าของโครงการ
ต้นทุนโครงการเกินวงเงินลงทุนที่ประมาณการไว้ และคุณภาพของเครื่องจักรอุปกรณ์

ปัจจัยเสี่ยงด้านการดำเนินการเชิงพาณิชย์

คณะกรรมการฯ และฝ่ายบริหารได้ให้ความสำคัญต่อการบริหารความเสี่ยงในด้านนี้สูง
เพราะมีผลกระทบโดยตรงต่อรายได้และกำไรของบริษัทฯ เป็นส่วนใหญ่
ได้มีการกำหนดให้มีหน่วยงานระดับฝ่าย ได้แก่ “ฝ่ายบริหารการลงทุน”
รับผิดชอบการติดตามผลการดำเนินงานและประสิทธิภาพการดำเนินงานของธุรกิจในเครือ
เพื่อให้มั่นใจว่าธุรกิจในเครือมีผลการดำเนินงานและประสิทธิภาพในการดำเนินงานตามที่บริษัทฯ
ได้ตั้งเป้าหมายไว้ การวิเคราะห์ผลการลงทุน (Post Investment Analysis)
เพื่อใช้ประกอบการปรับปรุงมาตรฐานการลงทุน
รวมถึงการเปรียบเทียบผลการดำเนินงานของธุรกิจในเครือกับหน่วยงานภายนอก
และเป็นศูนย์กลางในการรวบรวมความรู้ในการดำเนินงานเพื่อส่งเสริมมาตรฐานการดำเนินงานของธุรกิจในเครือ

ปัจจัยเสี่ยงสำคัญที่มีการติดตามอย่างใกล้ชิดโดยการบริหารงานภายใต้สัญญาระยะยาวกับ
คู่ค้าเพื่อรักษารายได้และกำไรของบริษัทฯ ได้แก่ ความเสี่ยงด้านความพร้อมจ่าย
ด้านประสิทธิภาพการผลิตของเครื่องจักร การบำรุงรักษา ปริมาณและคุณภาพของเชื้อเพลิง
ด้านการเมือง และด้านกฎหมาย ตลอดจนการควบคุมปริมาณน้ำที่ใช้ในการผลิต
การปล่อยของเสียไม่ให้เกินมาตรฐาน การประกันภัยอุบัติเหตุ และความปลอดภัย (Safety)
เป็นต้น ซึ่งได้มีการควบคุมดูแลผลกระทบที่เกิดจากปัจจัยเหล่านี้ให้อยู่ในระดับที่ยอมรับได้

ณ เดือนธันวาคม 2552 บริษัทฯ บริษัทฯ มีกำลังการผลิตติดตั้ง 4,347 เมกะวัตต์ ประกอบด้วย

1)  บริษัท ผลิตไฟฟ้าราชบุรี จำกัด ขนาดกำลังการผลิตติดตั้ง 3,645 เมกะวัตต์ (บริษัทฯ
    ถือหุ้นร้อยละ 99.99) โดยมีสัญญาซื้อขายไฟฟ้าระยะยาวกับ กฟผ. 25 ปี ซึ่งจะสิ้นสุดในปี
    2570

2)  บริษัท ไตร เอนเนอจี้ จำกัด ขนาดกำลังการผลิต 350 เมกะวัตต์ (บริษัทฯ ถือหุ้นร้อยละ
    49.99 ผ่านบริษัท ราชบุรีแก๊ส จำกัด) โดยมีสัญญาซื้อขายไฟฟ้าระยะยาวกับ กฟผ. 20 ปี
    ซึ่งจะสิ้นสุดในปี 2563

3)  บริษัท ราชบุรีเพาเวอร์ จำกัด ขนาดกำลังการผลิต 350 เมกะวัตต์ (บริษัทฯ ถือหุ้น ร้อยละ
    25 ผ่านบริษัท ราชบุรี อัลลายแอนซ์ จำกัด) โดยมีสัญญาซื้อขายไฟฟ้าระยะยาวกับ กฟผ. 25
    ปี ซึ่งจะสิ้นสุดในปี 2576

4)  บริษัท ราชบุรีพลังงาน จำกัด ลงทุนในโครงการเพิ่มค่าทรัพยากรแหล่งประดู่เฒ่า-เอ
    ขนาดกำลังการผลิต 1.75 เมกะวัตต์ (บริษัทฯ ถือหุ้นร้อยละ 99.99)
    โดยมีสัญญาซื้อขายไฟฟ้าจากผู้ผลิตไฟฟ้าขนาดเล็ก แบบ Non-Firm กับ กฟผ. ระยะเวลา 5
    ปี ซึ่งจะสิ้นสุดในปี 2556 (และสามารถต่ออายุสัญญาได้)

ความเสี่ยงด้านการเงิน

ความเสี่ยงด้านสภาพคล่อง

โดยที่บริษัทฯ มีแผนขยายการลงทุนระยะสั้นและระยะยาวในโครงการขนาดต่างๆ
ทั้งในประเทศและต่างประเทศ ทำให้มีความต้องการใช้เงินลงทุนค่อนข้างสูง
และการใช้เงินลงทุนสำหรับหลายโครงการย่อมส่งผลกระทบต่อสภาพคล่องโดยรวม ซึ่งบริษัทฯ
ได้ให้ความสำคัญกับการจัดทำแผนบริหารการเงินและสภาพคล่องอย่างเหมาะสมและเท่าทันสถานการณ์
เพื่อให้ทราบความต้องการเงินทุนของกิจการในแต่ละช่วงเวลาและสามารถติดตามและปรับแผนงานทางการเงินให้สอดคล้องกับความต้องการเงินทุนของกิจการ
โดยรวมถึง

-   การจัดทำประมาณการกระแสเงินสดระยะสั้นและระยะยาว เพื่อติดตามความต้องการเงินทุน
    และจัดเตรียมแผนจัดหาเงินทุนและวงเงินกู้ยืมจากสถาบันการเงิน (Credit Line)
    ได้อย่างเหมาะสม

-   การบริหารสินทรัพย์หรือเงินลงทุน โดย “คณะกรรมการบริหารเงินลงทุน” ของบริษัทฯ
    ได้คำนึงถึงสภาพคล่องและอันดับความน่าเชื่อถือของสินทรัพย์นั้นๆ
    รวมถึงการติดตามความเคลื่อนไหวของตลาดเงินอย่างสม่ำเสมอ

-   บริษัทฯ ได้รับอนุมัติการออกและเสนอขายหุ้นกู้ของบริษัทฯ มูลค่ารวมทั้งสิ้นไม่เกิน 7,500
    ล้านบาท จากที่ประชุมสามัญผู้ถือหุ้นประจำปี 2547
    โดยมีวัตถุประสงค์เพื่อการลงทุนในกิจการโรงไฟฟ้า และ/หรือ ให้เงินกู้แก่โครงการที่บริษัทฯ
    ลงทุน เพื่อที่ในกรณีที่มีความจำเป็นจะต้องใช้เงินลงทุน จะช่วยลดระยะเวลาในการระดมทุนได้

ปัจจัยเสี่ยงด้านอัตราดอกเบี้ยและอัตราแลกเปลี่ยนเงินตราต่างประเทศ

เนื่องจากบริษัทฯ
มีการขยายการลงทุนเพื่อเพิ่มกำลังการผลิตหลายโครงการทั้งในประเทศและต่างประเทศ
ซึ่งมีเงินกู้บางส่วนเป็นเงินสกุลต่างประเทศ
เพื่อลดผลกระทบจากความผันผวนของอัตราดอกเบี้ยและอัตราแลกเปลี่ยนเงินตราต่างประเทศที่อาจเกิดขึ้นในอนาคต
บริษัทฯ
จึงได้ดำเนินการบริหารความเสี่ยงโดยจัดโครงสร้างของเงินกู้ที่เป็นเงินสกุลต่างประเทศให้มีสัดส่วนสมดุลกับรายได้จากการขายไฟฟ้าและกำหนดไว้ในสูตรโครงสร้างค่าไฟฟ้าในสัญญาซื้อขายไฟฟ้าระยะยาวกับ
กฟผ. นอกจากนี้บริษัทฯ ได้กำหนดพิจารณาใช้เครื่องมือทางการเงินและมาตรการต่างๆ เช่น
การซื้อขายเงินสกุลต่างประเทศล่วงหน้า (Forward)
เพื่อเตรียมชำระหนี้ที่เป็นสกุลเงินต่างประเทศ การจ่ายค่าเครื่องจักรอุปกรณ์ (Spare Parts)
และธุรกรรมทางการค้าอื่นที่เกี่ยวข้อง การแปลงอัตราดอกเบี้ยลอยตัวเป็นอัตราดอกเบี้ยคงที่
(Swap) เพื่อลดความผันผวนของอัตราดอกเบี้ยในอนาคต
ตลอดจนได้กำหนดนโยบายด้านการเงินเพื่อเป็นแนวทางในการบริหารงานของกลุ่มบริษัทฯ
ให้มีประสิทธิภาพและเป็นไปในทิศทางเดียวกัน

1)  การบริหารจัดการปัจจัยเสี่ยงด้านอัตราดอกเบี้ย

บริษัท ผลิตไฟฟ้าราชบุรี จำกัด

บริษัท ผลิตไฟฟ้าราชบุรี จำกัด ซึ่งเป็นกำลังการผลิตหลักของกลุ่มบริษัทฯ
ปัจจุบันมีภาระดอกเบี้ยจ่ายตามสัญญาเงินกู้ระยะยาวและหุ้นกู้อายุ 5 ปี
(สำหรับดอกเบี้ยจ่ายในช่วงปีที่ 4-5) ที่ได้กำหนดโดยอ้างอิงกับอัตราดอกเบี้ย MLR
ในขณะที่ตามสัญญาซื้อขายไฟฟ้ากับ กฟผ. โครงสร้างรายได้ค่าไฟฟ้าของบริษัท ผลิตไฟฟ้าราชบุรี
จำกัด จะได้รับชดเชยตามความผันผวนของอัตราดอกเบี้ย MLR จึงทำให้บริษัท ผลิตไฟฟ้าราชบุรี
จำกัด ไม่มีความเสี่ยงจากความผันผวนของอัตราดอกเบี้ย

บริษัท ราชบุรีเพาเวอร์ จำกัด

เนื่องจากอัตราดอกเบี้ยตามสัญญาเงินกู้ยืมระยะยาวเป็นอัตราดอกเบี้ยลอยตัว บริษัท
ราชบุรีเพาเวอร์ จำกัด
จึงมีนโยบายลดความเสี่ยงจากความไม่แน่นอนของกระแสเงินสดในอนาคตที่เกิดจากการผันผวนของอัตราดอกเบี้ย
โดยเงินกู้ยืมระยะยาวจากธนาคารต่างประเทศ มีการชำระดอกเบี้ยตามอัตรา LIBOR
บวกอัตราส่วนเพิ่ม (Margin Application)
และได้ทำสัญญาแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ (Interest Rate SWAP
Agreement) เมื่อวันที่ 10 พฤษภาคม 2549 จนสิ้นสุดสัญญาเงินกู้ยืมระยะยาวดังกล่าว

สำหรับเงินกู้ยืมระยะยาวจากธนาคารภายในประเทศ มีการชำระดอกเบี้ยตามอัตรา MLR
บวกอัตราส่วนเพิ่ม (Margin Application)
โดยได้ทำข้อตกลงกับธนาคารภายในประเทศเพื่อปรับอัตราดอกเบี้ยลอยตัวเป็นอัตราดอกเบี้ยคงที่เป็นระยะเวลา
5 ปี เริ่มตั้งแต่วันที่ 1 กันยายน 2552 และสิ้นสุดในวันที่ 31 สิงหาคม 2557

บริษัท ไตร เอนเนอจี้ จำกัด

เนื่องจากอัตราดอกเบี้ยตามสัญญาเงินกู้ยืมระยะยาวเป็นอัตราดอกเบี้ยลอยตัวตามอัตรา LIBOR
บวกอัตราส่วนเพิ่ม (Margin Application) บริษัท ไตร เอนเนอจี้ จำกัด
จึงมีนโยบายลดความเสี่ยงจากความไม่แน่นอนของกระแสเงินสดในอนาคตที่เกิดจากการผันผวนของอัตราดอกเบี้ย
โดยได้ทำสัญญาแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ (Interest Rate SWAP
Agreement) เมื่อวันที่ 10 กรกฎาคม 2541 จนสิ้นสุดสัญญาเงินกู้ยืมระยะยาว

2)  การบริหารจัดการปัจจัยเสี่ยงด้านอัตราแลกเปลี่ยนเงินตราต่างประเทศ

บริษัท ผลิตไฟฟ้าราชบุรี จำกัด

เนื่องจากมีรายรับและเงินกู้ทั้งหมด รวมถึงค่าใช้จ่ายส่วนใหญ่เป็นเงินสกุลบาท บริษัท
ผลิตไฟฟ้าราชบุรี จำกัด
จึงมีความเสี่ยงจากความผันผวนของอัตราแลกเปลี่ยนเงินตราต่างประเทศเพียงเล็กน้อย
สำหรับอุปกรณ์และอะไหล่เครื่องจักรซึ่งต้องสั่งซื้อจากต่างประเทศ
กฟผ.ได้ชดเชยความผันผวนของอัตราแลกเปลี่ยนเงินตราต่างประเทศสำหรับการจัดซื้ออะไหล่เครื่องจักรจากต่างประเทศดังกล่าวไว้ในสัญญาซื้อขายไฟฟ้าแล้ว

บริษัท ราชบุรีเพาเวอร์ จำกัด และบริษัท ไตร เอนเนอจี้ จำกัด

ทั้งสองบริษัทสามารถนำผลกระทบที่เกิดขึ้นจากอัตราแลกเปลี่ยนเงินตราต่างประเทศมาใช้ในการคำนวณรายได้ค่าความพร้อมจ่ายพลังไฟฟ้าของแต่ละเดือนที่เรียกเก็บจาก
กฟผ. ตามสัญญาซื้อขายไฟฟ้า (Power Purchase Agreement)
จึงไม่มีความเสี่ยงจากอัตราแลกเปลี่ยนเงินตราต่างประเทศที่เป็นสาระสำคัญ

ความเสี่ยงด้านการบริหารงาน

ปัจจัยเสี่ยงด้านงานบุคคล

บริษัทฯ ตระหนักว่าบุคลากรเป็นปัจจัยที่สำคัญที่สุดในการขับเคลื่อนองค์กรไปสู่ความสำเร็จ
จึงให้ความสำคัญอย่างสูงต่อการบริหารจัดการความเสี่ยงด้านบุคลากร
เริ่มตั้งแต่กระบวนการสรรหาและคัดเลือกเพื่อให้ได้บุคลากรที่ดีมีคุณสมบัติเหมาะสมกับความต้องการของบริษัทฯ
การสร้างขวัญและกำลังใจเพื่อธำรงรักษาบุคลากรที่มีศักยภาพไว้
การพิจารณาจ่ายค่าตอบแทนและสวัสดิการต่างๆ ที่เหมาะสม เป็นธรรม
และเทียบเคียงได้กับธุรกิจในอุตสาหกรรมเดียวกัน การพัฒนาบุคลากรให้มีศักยภาพ
รวมทั้งการทบทวนและปรับปรุงกระบวนการปฏิบัติงานและระบบงานให้มีความพร้อมที่จะรองรับการขยายธุรกิจของบริษัทฯ
ในอนาคต

ในปี 2552 บริษัทฯ ได้จัดทำฐานข้อมูลด้านทรัพยากรบุคคลรวมทั้งกลุ่มบริษัทฯ
เพื่อประโยชน์ในการมอบหมายงานให้เหมาะสมกับความรู้ความสามารถและภารกิจภายใต้ตำแหน่งหน้าที่ภายในกลุ่มบริษัทฯ
การพัฒนาทักษะและศักยภาพที่จะสามารถตอบสนองความจำเป็นในการขยายธุรกิจและสร้างความเติบโตให้แก่บริษัทฯ
รวมทั้งได้มีการสอบทานอัตรากำลังของสายงานสำคัญต่างๆ
เพื่อจัดทำแผนการสรรหาบุคลากรระยะยาวที่จะทำให้มั่นใจได้ว่าบริษัทฯ
จะมีบุคลากรอย่างเพียงพอและเหมาะสมในแต่ละช่วงเวลา

นอกจากนี้ยังได้เริ่มดำเนินการวางแผนพัฒนาสายอาชีพ (Career Development)
โดยมุ่งเน้นการจัดทำแผนสืบทอดตำแหน่ง (Succession Plan)
สำหรับตำแหน่งผู้บริหารระดับสูงและระดับกลาง
เพื่อเตรียมความพร้อมให้บุคลากรสามารถรับผิดชอบงานในตำแหน่งและระดับที่สูงขึ้นทดแทนตำแหน่งและภารกิจในอนาคตได้อย่างเหมาะสมและทันเวลา
ตลอดจนได้นำระบบการประเมินสมรรถนะความสามารถ (Competency)
มาใช้ในองค์กรเพื่อนำผลการประเมินไปใช้ในการวางแผนพัฒนาบุคลากรในระยะยาวอย่างเป็นระบบ

ปัจจัยเสี่ยงด้านชื่อเสียง/ภาพลักษณ์องค์กร

จากวิสัยทัศน์ของบริษัทฯ ที่จะเป็นผู้ผลิตไฟฟ้าเอกชนชั้นนำที่ได้รับความเชื่อถือจากสาธารณชน บริษัทฯ
จึงจำเป็นต้องเสริมสร้างและธำรงรักษาชื่อเสียงและภาพลักษณ์ที่ดีอย่างต่อเนื่องและให้ยาวนาน
ด้วยตระหนักว่าชื่อเสียงบริษัทฯ เป็นสินทรัพย์ที่มีมูลค่ายิ่ง และยังเป็นเครื่องชี้วัดการยอมรับ
ความเชื่อมั่นและความเชื่อถือของผู้มีส่วนได้เสียกลุ่มต่างๆ ได้เป็นอย่างดี
ดังนั้นจึงให้ความสำคัญกับกระบวนการและวิธีการจัดการความเสี่ยงต่างๆ
ที่อาจส่งผลกระทบต่อชื่อเสียงและภาพลักษณ์ขององค์กรอย่างยิ่งยวด

ในปีที่ผ่านมาบริษัทฯ ได้ดำเนินการพัฒนาแผนการจัดการภาวะวิกฤติ (Crisis Management
Manual) และคู่มือการสื่อสารในภาวะวิกฤติ (Crisis Communications Manual)
เพื่อใช้เป็นเครื่องมือจัดการความเสี่ยงและลดผลกระทบที่อาจจะมีต่อชื่อเสียงและภาพลักษณ์ของบริษัทฯ
ให้น้อยที่สุด แผนและคู่มือดังกล่าวได้กำหนดปัจจัยความเสี่ยงที่อาจเกิดขึ้น พร้อมระบุวิธีการ
ขั้นตอนการจัดการความเสี่ยง และผู้รับผิดชอบ นอกจากนี้บริษัทฯ
ได้จัดทำแผนการซ้อมตามแผนและคู่มือเป็นประจำทุกปี เพื่อให้มั่นใจว่าในสถานการณ์ความเสี่ยงต่างๆ
ได้มีการจัดการและการสื่อสารอย่างเป็นระบบ มีประสิทธิภาพ และเกิดประสิทธิผล นอกจากนี้บริษัทฯ
ได้ให้ความสำคัญอย่างมากกับการกำกับดูแลกิจการที่ดี โดยเฉพาะความโปร่งใสในการบริหารงาน
มีระบบการตรวจสอบ การควบคุมภายในที่รัดกุม มีการเปิดเผยข้อมูล
หรือสารสนเทศที่สำคัญแก่กลุ่มผู้มีส่วนได้เสียต่างๆ อย่างทันการณ์ ทั่วถึง และเท่าเทียม
อีกทั้งได้จัดให้มีช่องทางการสื่อสารแบบสองทาง (Two Way Communication)
เพื่ออำนวยความสะดวกในการเข้าถึงข้อมูลที่เป็นปัจจุบันให้ผู้มีส่วนเกี่ยวข้องได้ตลอดเวลา